Martin Pupiš

Prof. PaedDr. Martin Pupiš, PhD. (* 19. október 1978, Banská Bystrica) je slovenský vysokoškolský pedagóg, atletický tréner a bývalý profesionálny atlét, ktorý sa venoval chodeckým tratiam – chôdzi na 20 km a 50 km. Pôsobí ako univerzitný profesor na Univerzite Mateja Bela v Banskej Bystrici, od roku 2024 ako dekan Fakulty telesnej výchovy, športu a zdravia. 

Na juniorských majstrovstvách Európy v roku 1997 získal bronzovú medailu. Po ukončení športovej kariéry trénoval dvojnásobného olympionika (2004, 2008) Kazimíra Verkina, trojnásobnú olympioničku (2012, 2016, 2020) a štvrtú na ME 2018 Máriu Czakovú, ako aj ďalších športovcov. Jeho zverenci súťažili na piatich olympijských hrách po sebe (2004, 2008, 2012, 2016, 2020). V súčasnosti trénuje chodca Miroslava Úradníka, ktorý bol šiesty v chôdzi na 35 km na ME 2022.

Je predsedom Slovenskej asociácie kondičných trénerov a do konca októbra 2022 pôsobil 10 rokov ako šéftrénerom slovenskej atletickej reprezentácie, ktorá pod jeho vedením dosiahla na majstrovstvách Európy v roku 2014, Majstrovstvách sveta 2015 a Olympijských hrách 2016 historicky najlepšie výsledky. V roku 2015 priviedol atletickú reprezentáciu v súťaži družstiev k zlatu na 1. Európskych hrách v Baku a v roku 2017 po prvý krát v histórii do 1. ligy Majstrovstiev Európy družstiev v atletike.

V roku 2023 ho prezidentka SR Zuzana Čaputová vymenovala za profesora v odbore športová edukológia. Je držiteľom ocenenia European Athletics Member Federation Award a bronzového odznaku Slovenského olympijského a športového výboru.

 Referencie 

 Externé odkazy 
 Martin Pupiš – profil na webe World Athletics
 Martin Pupiš – profil na webe Fakulty telesnej výchovy, športu a zdravia Univerzity Mateja Bela v Banskej Bystrici
 Vedúci výpravy slovenských atlétov na OH v Tokiu Martin Pupiš: Olympijské hry sú pre mňa najviac – rozhovor na webe Slovenského olympijského a športového výboru (2021)

Kategória:Osobnosti z Banskej Bystrice
Kategória:Slovenskí chodci na 20 km
Kategória:Slovenskí chodci na 50 km
Kategória:Slovenskí atletickí tréneri
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Vyučujúci na Univerzite Mateja Bela v Banskej Bystrici